עיריית ראשון לציון - אושרה התוכנית האדריכלית של הגימנסיה הריאלית
אושרה התוכנית האדריכלית של הגימנסיה הריאלית
התוכנית האדריכלית של הגימנסיה הריאלית בעיר קיבלה את אישורו העקרוני של אדריכל משרד החינוך
בשבוע שעבר אישר אדריכל משרד החינוך, אבנר גולן, את תוכנית בנייתו מחדש של מוסד החינוך מהמוכרים והוותיקים בישראל, הגימנסיה הריאלית על שם אליעזר קררי בראשון לציון. עיריית ראשון לציון תישא ב-67% מעלויות הפרויקט ומשרד החינוך יממן את 33% האחוזים הנותרים.
בית הספר הוקם בסוף שנות השלושים בדירת שלושה חדרים ברחוב הרצל בעיר והועבר בהמשך למבנה גדול יותר בשכונת אברמוביץ'. מראשית שנות החמישים ועד היום הוא שוכן במבנה הקבע שלו במרכז העיר.
ביה"ס החדש יכלול 42 כיתות, ב – 12,000 מ"ר בנוי שיתפרסו על 12 דונם. למרות זאת, 70% משטחי המגרש והבניין יהיו ירוקים. במסגרת התכנית האדריכלית הושם דגש על אלמנטים המעמידים את התלמיד במרכז, המאפשרים להעניק לתלמידים חינוך ירוק, המצמצמים את נקודות החיכוך בין שכבות הגיל השונות, המשלבים את בית הספר עם הסביבה והמקנים אפשרויות לשימוש בטכנולוגיות מתקדמות.
ראש עיריית ראשון לציון, דב צור, אמר, כי הכוונה היא להקים מוסד חינוכי בעל אופי ונראות חדשניים שיקדמו וישרתו את צורכי בית הספר היום ובעתיד. יחד עם זאת, ציין צור את החשיבות בשימור ההיסטוריה של המבנה ומה שהוא מייצג עבור העיר ראשון לציון. כמו כן ציין צור כי "בית הספר הזה יהווה את הדור הבא של בתי ספר בארץ. הגימנסיה הריאלית תקבל טיפול ייחודי שיקנה לה מקום של כבוד לו היא ראויה".